**PROIECT,**

**privind Legea adopției naționale în România**

**Secțiunea 1 - Dispoziții generale**

**Art. 1**

**Prezenta lege are drept temei legal:**

1. Noul Cod Civil, Capitolul III, Adopția, actualizat la 15 noiembrie 2013.
2. Legea nr 71/ 2011 pentru punerea în aplicare a Legii nr. 287/2009 privind Codul Civil.
3. Constituția României.

**Art.2**

**Principiile adopției**

a) respectarea și promovarea cu prioritate a interesului superior al copilului;

b) egalitate de şanse şi nediscriminare;

c) necesitatea de a asigura creșterea și educarea copilului într-un mediu familial;

d) continuitatea creșterii și educăriii copilului, ţinându-se seama de originea sa etnică, lingvistică, religioasă și culturală;

e) celeritatea în îndeplinirea oricăror acte referitoare la procedura adopției.

**Art. 3**   
În înţelesul prezentei legi, termenii şi expresiile de mai jos au următoarele semnificaţii:

**a) adopția** este operațiunea juridică prin care se crează legătura de filiație între adoptator și adoptat, precum și legături de rudenie între adoptat și rudele adoptatorului.

**b) adoptat** - persoana care prin actul juridic al adopţiei dobândeşte calitatea de fiu sau fiică faţă de persoana sau familia care a adoptat;   
**c) adoptator -** persoana care a adoptat sau doreşte să adopte în condiţiile prezentei legi;

**d) atestat -** constatarea evaluatorului, conform căreia persoana/familia care doreşte să adopte, îndeplineşte condiţiile materiale şi garanţiile morale necesare asigurării dezvoltării armonioase a copilului; **e)** **Autoritatea Națională pentru Protecția Drepturilor Copilului și Adoptie, numită în continuare – Autoritatea,**  este organ de specialitate al administraţiei publice centrale, cu personalitate juridică, cu atribuţii de supraveghere şi coordonare a activităţilor referitoare la adopţie;

**f) Comisia** - Comisia pentru Protecţia Copilului, organism subordonat consiliilor judeţene, respectiv consiliilor locale ale sectoarelor municipiului Bucureşti, în condiţiile legii, denumită în continuare - **Comisie;**

**g)** **copil** — orice persoană în vârstă de până la 18 ani care nu a dobândit capacitate deplină de exerciţiu, în condiţiile legii;

**h)** **Convenția Europeană asupra adopției de copii** adoptată la Strasbourg la data de 27 noiembrie 2008, ratificată de Parlamentul României prin Legea 138/2011.

**i) Convenţia de la Haga** - Convenţia asupra protecţiei copiilor şi cooperării în materia adopţiei internaţionale încheiată la Haga la 29 mai 1993, ratificată de Parlamentul României prin Legea nr. 84/1994, cu modificările ulterioare;

**j) Convenţia ONU -** Convenţia cu privire la Drepturile Copilului, adoptată de Adunarea Generală a Organizaţiei Naţiunilor Unite la 20 noiembrie 1989, ratificată de Parlamentul României prin Legea nr. 18/1990;

**k)** **Direcţia** - Direcţia Generală de Asistenţă Socială şi Protecţia Copilului, instituţie publică, cu personalitate juridică, înfiinţată în subordinea consiliilor judeţene, respectiv consiliilor locale ale sectoarelor municipiului Bucureşti, în condiţiile legii, denumită în continuare – **Direcția.**

**l) domiciliu** – locuinţa permanentă şi principală a unei persoane;

**m) familie adoptatoare** - soţul şi soţia care au adoptat sau doresc să adopte, în condiţiile prezentei legi;   
**n)** **familie** - părinţii şi copiii aflaţi în întreţinerea acestora;   
**o)** **Noul Cod Civil,** actualizat la 15 noiembrie 2013, denumit în continuare **– CC**;

**p) OPA** - Organismul Privat Agreat, cu competenţe în activitatea de adopţie, care urmăreşte exclusiv scopuri nelucrative, denumit în continuare - **OPA;**

**r)** **părinte biologic** - părintele care a dat viaţă copilului; **s) reşedinţă** - locuinţa temporară a unei persoane; **t)** **rază administrativ - teritorială** - teritoriul (judeţ, municipiu, oraş, comună) în limitele căruia autoritatea administrativă este competentă;

**Secțiunea a 2 –a. Condiţiile de fond ale adopţiei**

**Art. 4**

Pe tot parcursul procedurii de adopţie, Direcţia şi OPA în a cărei rază teritorială domiciliază copilul sunt obligate să ofere copilului informaţii şi explicaţii clare şi complete, potrivit vârstei şi gradului său de maturitate, referitoare la etapele şi durata procesului de adopţie, la efectele acesteia, precum şi la adoptator sau familia adoptatoare şi rudele acestora.

**Art. 5**  
În cadrul procedurii de adopţie se iau măsurile necesare pentru ca fraţii să fie încredinţaţi împreună, în vederea adopţiei, aceleiaşi persoane sau familii adoptatoare.

**Art. 6**   
(1) Îndeplinirea garanţiilor morale şi a condiţiilor materiale necesare dezvoltării depline şi armonioase a personalităţii copilului se atestă de către autorităţile competente, potrivit prevederilor prezentei legi. (2) Atestatul de persoană sau familie aptă să adopte unul sau mai mulţi copii se eliberează de către Comisie, la cererea persoanei sau familiei interesate, în termen de 60 de zile de la data depunerii cererii, pe baza rapoartelor de evaluare şi a propunerilor Serviciului de adopţie din cadrul Direcţiei sau ale OPA.  
(3) Comisia eliberează Atestatul de persoană sau familie aptă să adopte numai persoanelor sau familiilor care au participat la cursul de formare şi asumare a rolului de părinte, organizat de Direcţia în a cărei rază teritorială domiciliază aceştia, în parteneriat cu OPA. (4) Atestatul, eliberat de Comisia în a cărei rază teritorială domiciliază adoptatorul sau familia adoptatoare, este valabil până la finalizarea procedurii de adopţie.  
(5) Obţinerea atestatului nu este necesară în următoarele cazuri:   
a) pentru adopţia persoanei care a dobândit capacitatea deplină de exerciţiu, de către persoana sau familia care a crescut-o.

b) pentru adopţia copilului de către soţul părintelui biologic sau adoptiv.

(6) OPA prevăzut la alin.(3) trebuie să fie autorizate de Autoritate în conformitate cu Metodologia normelor de acreditare, aprobată prin Hotărâre de Guvern.

**Secțiunea a 3-a. Consimțământul la adopție**

**Art. 7**

Pentru încuviințarea unei adopții este necesar consimțământul următoarelor persoane:

a) părinții firești ori, după caz, tutorele copilului ai cărui părinți firești sunt decedați, necunoscuți, declarați morți sau dispăruți ori puși sub interdicție, în condițiile legii;

b) adoptatul care a împlinit 10 ani;

c) adoptatorul său, după caz, soții din familia adoptatoare, când aceștia adoptă împreună;

d) soțul celui care adoptă, cu excepția cazului în care lipsa discernământului îl pune în imposibilitatea de a-și manifesta voința.

**Art. 8**   
În mod excepţional, instanţa de tutelă poate trece peste refuzul părinţilor biologici sau, după caz, al tutorelui de a consimţi la adopţia copilului, dacă se dovedeşte, prin orice mijloc de probă, că aceştia refuză în mod abuziv să-şi dea consimţământul la adopţie şi instanţa apreciază că adopţia este în interesul superior al copilului, ţinând seama şi de opinia acestuia, cu motivarea expresă a hotărârii în această privinţă.

**Art. 9**  
(1) Consimţământul trebuie sa fie dat în mod liber și să nu fie viciat.

(2) Nu este valabil consimțământul dat în considerarea promisiunii sau obținerii efective a unor foloase, indiferent de natura acestora.

(3) Specialiştii din cadrul Direcţiei sau OPA în a cărei rază teritorială locuiesc părinţii biologici sau, după caz, tutorele, sunt obligați să asigure consilierea şi informarea acestora înaintea exprimării şi semnării consimţământului la adopţie şi să întocmească un raport în acest sens.

**Art. 10**  
(1) Consimţământul la adopție al părinţilor biologici sau, după caz, al tutorelui, se dă numai în faţa unui notar public.

(2) Mama care este hotărâtă să-și abandoneze copilul în maternitate își exprimă acordul la adopție în ziua în care părăseşte instituția sanitară, numai după ce a primit consiliere şi a fost informată asupra consecinţelor acordului său la adopţie.

(3) Mama minoră este consiliată şi informată asupra consecințelor adopției, în prezenţa părinţilor sau al unui alt reprezentant legal.

(4) Părinţii biologici care şi-au exprimat opţiunea de a-şi abandona copilul în maternitate, spital, centre de ocrotire socială, locuri publice, nu vor fi supuşi la imixtiuni arbitrare în viaţa lor personală, în familia lor, la domiciliul lor, nici la atingeri aduse onoarei şi reputaţiei lor, după semnarea declaraţiei de consimţământ.

(5) Consimțământul la adopție se dă în scris, la un Birou Notarial, după 45 de zile de la nașterea copilului.

(6) În cazul adopţiei copilului de către soţul/soția părintelui său, consimţământul părintelui biologic se dă în faţa instanţei judecătoreşti odată cu soluţionarea cererii de încuviinţare a adopţiei.   
(7) Odată cu solicitarea consimţământului prevăzut la alin. (1), instanţa solicită Direcţiei sau OPA raportul de consiliere şi informare a părinților biologici.

**Art. 11**  
Consimţământul la adopţie poate fi revocat, dacă acesta a fost obţinut în schimbul unui folos de orice natură.

**Art. 12**   
(1) Consimţământul la adopţie al copilului care a împlinit vârsta de 10 ani se dă în faţa instanţei de tutelă în faza încuviinţării adopţiei, sub sancțiunea nulității.  
(2) Anterior exprimării consimţământului, Direcţia sau OPA în a cărui rază teritorială domiciliază copilul care a împlinit vârsta de 10 consiliază copilul în exprimarea opiniei sale, aceasta fiind consemnată şi luată în considerare, în funcţie de vârsta şi de gradul de maturitate a copilului.

(3) În realizarea tuturor demersurilor care vizează adopţia copilului se urmăreşte asigurarea unei tranziţii uşoare în familia adoptatorului.

**Art. 13**   
Consimţământul adoptatorului sau familiei adoptatoare, dat în mod liber în faţa notarului public, este exprimat de aceştia şi în faţa instanţei de tutelă, odată cu soluţionarea cererii de încuviinţare a adopţiei.

**Secţiunea a 4-a.**  **Reguli generale de procedură**

**Art. 14**  
Adopția se încuviințează de către instanța de tutelă numai în interesul superior al copilului și dacă sunt îndeplinite toate celelate condiții prevăzute de lege.   
  
**Art. 15**  
(1) Cererea de încuviinţare a adopţiei poate fi introdusă direct de către adoptator sau familia adoptatoare.

(3) Cererea de încuviinţare a adopţiei este însoţită de următoarele acte:   
a) certificatul de naştere al adoptatorului sau al soţilor din familia adoptatoare, în copie legalizată;   
b) certificatul de căsătorie al soţilor din familia adoptatoare, în copie legalizată;   
c) cazierul judiciar al adoptatorului sau al soţilor din familia adoptatoare, original;   
d) certificatul medical privind starea de sănătate a adoptatorului sau a soţilor din familia adoptatoare, original, eliberat de către medicul de familie;

e) atestatul adoptatorului sau al soţilor din familia adoptatoare; f) ancheta psiho-socială a persoanei sau familiei adoptatoare; g) consimţământul persoanei sau familiei care doreşte să adopte, care confirmă că au luat cunoştinţă despre starea de sănătate a copilului;

h) raportul final întocmit de către specialiştii Direcţiei sau OPA, unde se vor consemna concluziile referitoare la constatarea compatibilităţii dintre copil şi persoana/familia adoptatoare, datele de identitate ale acestora, starea de sănătate; i) decizia Comisiei de la domiciliul copilului privind compatibilitatea dintre copil și persoana/familia adoptivă;

j) certificatul de naştere al copilului, în copie legalizată; k) certificatul medical privind starea de sănătate a copilului, eliberat de Spitalul de pediatrie din raza teritorială în care domiciliază copilul.

l) consimţământul părinţilor biologici sau, după caz, al tutorelui copilului ai cărui părinţi biologici sunt decedaţi, necunoscuţi, declaraţi morţi sau dispăruţi ori puşi sub interdicţie, în condiţiile legii;

m) Hotărârea judecătorească definitivă prin care Tribunalul, în a cărui rază teritorială domiciliază copilul, a declarat abandonul juridic al copilului care nu a fost vizitat în primele 6 luni de la abandon; n) consimţământul copilului care a împlinit vârsta de 10 ani;

o) Hotărârea Autorității.

**Art. 16**  
(1) Judecarea cererilor de încuviinţare a adopţiei se face cu citarea Direcţiei în a cărei rază teritorială se află domiciliul copilului, a Direcţiei în a cărei rază teritorială domiciliază adoptatorul sau familia adoptatoare, a persoanei/familiei adoptatoare, a OPA, a Autorității. (2) Judecarea cererilor de încuviinţare a adopţiei prevăzute la art. 15 se face cu citarea adoptatorului sau a familiei adoptatoare şi a adoptatului care a împlinit vârsta de 10 ani.

(3) judecarea cererilor de încuviinţare a adopţiei prevăzute la art.6, alin (5), lit.b) se face cu citarea adoptatorului şi a părinţilor biologici ai adoptatului.

**Art. 17**  
Instanţa de tutelă admite cererea de încuviinţare a adopţiei numai dacă, pe baza probelor administrate, rezultă că adopţia realizează interesul superior al copilului lipsit definitiv de dragoste și ocrotire părintească.

**Art. 18**  
(1) Direcţia sau OPA de la domiciliul copilului adoptat urmăresc şi întocmesc rapoarte trimestriale cu privire la evoluţia copilului şi a relaţiilor dintre acesta şi părinţii săi adoptivi pe o perioadă de cel puţin 2 ani de la data emiterii sentinţei de încuviinţare a adopţiei. (2) Direcţia şi OPA de la domiciliul copilului au obligaţia să asigure servicii postadopţie, adoptatului și părinţilor adoptivi.

**Secțiunea a 5-a. Efectele adopţiei**

**Art. 19**  
(1) În momentul stabilirii filiaţiei prin adopţie, raporturile de rudenie încetează între adoptat și descendenții săi, pe de o parte, și părinții firești și rudele acestora, pe de altă parte.

(2) În cazul adopției prevăzute la art. 6 alin.(5) lit. b), când adoptator este soțul părintelui firesc sau adoptiv, legăturile de rudenie ale adoptatului încetează numai în raport cu părintele firesc și rudele părintelui firesc care nu este căsătorit cu adoptatorul.  
(2) Impedimentul la căsătorie izvorât din rudenie există, potrivit legii, atât între adoptat şi descendenţii acestuia, pe de o parte, şi rudele sale biologice, pe de altă parte, cât şi între adoptat şi descendenţii acestuia, pe de o parte, şi persoanele cu care a devenit rudă prin efectul adopţiei, pe de altă parte.

**Art. 20**  
Adoptatorii vor informa copilul că este adoptat, de îndată ce vârsta şi gradul de maturitate ale acestuia o permit.

**Art. 21**  
(1) Adoptatul dobândeşte prin adopţie numele adoptatorului.   
(2) Dacă adopţia se face de către soţi ori de către soţul care adoptă copilul celuilalt soţ, adoptatorii sunt obligaţi să declare instanţei de tutelă care încuviinţează adopţia, numele pe care adoptatul urmează să-l poarte.   
(3) Pentru motive temeinice, instanţa, încuviinţând adopţia la cererea adoptatorului sau familiei adoptatoare şi cu consimţământul copilului care a împlinit vârsta de 10 ani, poate dispune schimbarea prenumelui copilului adoptat.   
(4) Pe baza hotărârii judecătoreşti de încuviinţare a adopţiei, Serviciul de Stare Civilă în a cărui rază teritorială se află domiciliul copilului întocmeşte, în condiţiile legii, un nou act de naştere al copilului, în care adoptatorii vor fi trecuţi ca fiind părinţi biologici. Vechiul act de naştere se păstrează, menţionându-se pe marginea acestuia, întocmirea noului act.

**Secțiunea a 6-a. Încetarea adopţiei**

**Art. 22**  
Adopţia încetează prin desfacere sau ca urmare a constatării nulităţii sale.

**Art. 23**  
(1) Adopţia se desface şi este nulă, dacă a fost încheiată în alt scop decât cel al realizării interesului superior al copilului lipsit definitiv de ocrotire părintească sau cu încălcarea oricăror condiţii de fond sau de formă prevăzute de lege.   
(2) Instanţa poate respinge cererea de declarare a nulităţii adopţiei, dacă constată că menţinerea adopţiei este în interesul celui adoptat.

**Art. 24** (1)Acţiunea de declarare a nulităţii adopţiei poate fi cerută de către orice persoană interesată.

(2) După dobândirea, de către adoptat, a capacităţii depline de exerciţiu, acţiunea de declarare a nulității adopției aparţine numai acestuia.   
  
**Art. 25**  
(1) Cauzele privind declararea nulităţii adopţiei se judecă cu citarea următoarelor persoane:   
a) adoptatorul sau, după caz, familia adoptatoare;   
b) adoptatul care a dobândit capacitate deplină de exerciţiu;   
c) Direcţia în a cărei rază teritorială se află domiciliul adoptatului.

(2) Copilul care a împlinit vârsta de 10 ani este întotdeauna ascultat cu privire la declararea nulității adopției.   
  
**Art. 26**  
În situaţia încetării adopţiei, ca urmare a declarării nulităţii acesteia, adoptatul redobândeşte numele de familie avut anterior încuviinţarii adopţiei, iar instanţa decide instituirea tutelei sau a altor măsuri de protecţie specială a copilului, în condiţiile legii.   
  
**Art. 27**  
Hotărârile judecătoreşti privitoare la nulitatea adopţiei, se comunică Autorității de către Direcţie, în vederea efectuării menţiunilor necesare în Registrul Naţional pentru Adopţii.

**Secțiunea a 7-a. Dispoziţii procedurale generale**

**Art. 28**  
(1) Cererile de încuviințare a adopției, prevăzute de prezenta lege, sunt de competenţa Tribunalului în a cărui rază teritorială se află domiciliul adoptatului. (2) Instanţele de tutelă române sunt exclusiv competente să judece procesele privind încuviinţarea adopţiei dacă cel ce urmează a fi adoptat are domiciliul în România şi este cetăţean român sau străin fără cetăţenie. (3) Cererile de încuviinţare a adopţiei se judecă în prima instanţă potrivit regulilor prevăzute de Cartea III — Dispoziţii generale privitoare la procedurile necontencioase din Codul de procedură civilă, cu excepţiile prevăzute de prezenta lege.

(4) Hotărârile prin care se soluţionează cererile prevăzute de prezenta lege nu sunt supuse apelului. Exercitarea recursului suspendă executarea.

**Art. 29** Cererile prevăzute de prezenta lege sunt scutite de taxă judiciară de timbru şi se soluţionează cu celeritate.   
  
**Art. 30**  
(1) Cererile prevăzute de prezenta lege se soluţionează de complete specializate ale instanţei de tutelă, în camera de consiliu, cu participarea obligatorie a procurorului. (2) Prezentarea de către Direcţie a raportului de anchetă socială privind copilul este obligatorie.

**Art. 31**  
(1) Opinia copilului care a împlinit vârsta de 10 ani, exprimată la judecarea cererilor prevăzute de prezenta lege, este luată în considerare şi i se acordă importanţa cuvenită, avându-se în vedere vârsta şi gradul acestuia de maturitate.

(2) În situaţia în care instanţa hotărăşte în contradictoriu cu opinia exprimată de copil, aceasta este obligată să motiveze raţiunile care au condus la neluarea în considerare a opiniei copilului.

**Secțiunea a 8-a. Registrul Naţional pentru Adopţii**

**Art. 32**  
(1) În scopul întocmirii şi organizării la nivel naţional a evidenţei în materia adopţiei, Autoritatea are obligaţia de a întocmi şi de a ţine la zi Registrul Naţional pentru Adopţii.   
(2) Registrul conţine datele referitoare la adoptat, adoptator, precum şi cele referitoare la copilul pentru care a fost pronunţată o hotărâre judecătorească de declarare a nulităţii adopţiei.

**Art. 33**  
(1) În scopul întocmirii şi organizării de către Autoritate a evidenţei prevăzute la art. 32, alin. (1), Direcţia în a cărei rază teritorială se află domiciliul copilului adoptat, transmite Autorității, următoarele documente în fotocopii:   
a) hotărârea judecătorească de încuviinţare a adopţiei;   
b) hotărârea judecătorească de declarare a nulităţii adopţiei;   
c) atestatul de persoană/familie aptă să adopte unul sau mai mulți copii;

d) Decizia Comisiei privind compatibilitatea dintre copil și familie;

e) Hotărârea Autorității;

f) certificatul de naştere, nou şi vechi, al copilului adoptat;

g) certificatul medical al adoptatului;

h) consimțământul părinților firești sau al tutorelui.

(2) Documentele prevăzute la alin. (1) se transmit în termen de 5 zile de la rămânerea definitivă a hotărârii judecătoreşti.

**Secțiunea a 9-a. Dispoziţii finale, tranzitorii şi sancţiuni**

**Art. 34**  
Autoritatea ia toate măsurile ce se impun, în vederea prevenirii câştigurilor necuvenite, financiare sau de altă natură, ce ar putea fi realizate cu prilejul adopţiei şi descurajării oricăror practici contrare obiectivelor prezentei legi.

**Art. 35**  
(1) Sunt interzise donaţiile şi sponsorizările, precum şi oferirea de către adoptator sau familia adoptatoare, în nume propriu ori prin persoane interpuse, în mod direct sau indirect, de orice foloase materiale necuvenite Autorității, direcţiilor implicate sau persoanelor fizice din cadrul instituţiilor publice implicate în procesul de adopţie.   
(2) Nimeni nu poate obţine un câştig material necuvenit dintr-o activitate ce vizează o adopţie.

**Art. 36**  
Atestatul de persoană sau familie aptă să adopte, eliberat anterior intrării în vigoare a prevederilor prezentei legi, este valabil până la finalizarea procedurii de adopţie.

**Art. 37**  
(1) Cererile pentru încuviinţarea adopţiei aflate pe rolul instanţelor de tutelă la data intrării în vigoare a prezentei legi se soluţionează, potrivit dispoziţiilor legale în vigoare, la data introducerii cererii.   
(2) Persoanele şi familiile care, la data intrării în vigoare a prezentei legi, aveau copii încredinţaţi în vederea adopţiei, vor putea introduce cerere pentru încuviintarea adopţiei, care este soluţionată conform legii adopţiei în vigoare la data încredinţării copiilor în vederea adopţiei.  
  
 **Art. 38**

(1)Autoritatea, aflată în subordinea Ministerului Muncii, Familiei, Protecției Sociale și Persoanelor Vârstnice, autorizează anual ONG-urile care sunt acreditate de către Agențiile Județene pentru Prestații Sociale pentru a furniza servicii de consiliere persoanelor și familiilor care doresc să adopte unul sau mai mulți copii.

(2) Autoritatea încheie convenții de parteneriat public – privat cu OPA, numai dacă acestea sunt autorizate de Comisia de Acreditare a furnizorilor de servicii sociale din cadrul Direcției Județene pentru Prestații Sociale.

**Art. 39**

La data intrării în vigoare a prezentei legi, se abrogă Legea nr. 273/2004 privind regimul juridic al adopției republicată în Monitorul Oficial al României Partea I nr.259 din 19 aprilie 2012.

**Art.40**

Metodologia și normele de aplicare a prezentei legi este aprobată de Guvern printr-o Ordonanță de Urgență.

**Precizări:**

Prezentul Proiect de lege a fost elaborat de specialiști cu experiență în domeniu, reprezentanții unui număr de 33 ONG-uri românești și ai Direcțiilor Generale de Asistență Socială și Protecția Copilului: Alba, Bacău, Brașov, Brăila, București Sectorul 1, Covasna, Craiova, Harghita, Maramureș, Prahova, Tg. Mureș.

Proiectul a fost dezbătut și completat în cadrul unor dezbateri publice care au fost organizate la:

* Brașov, Consiliul Județean - 15 aprilie 2011;
* Brașov, Asociația Agapedia – 1 martie 2012;
* Parlamentul României, Camera Deputaților, Comisia pentru drepturile Omului – 21 septembrie 2012, cu participarea Oficiului Român pentru Adopții;
* București, Oficiul Român pentru Adopții – 15 martie 2012;
* Guvernul României - 16 iulie 2012;
* Brașov, Asociația Catharsis – 20 noiembrie 2012;
* Tg. Mureș, Fundația LOC – 6 februarie 2013;
* Arad, Fundația Eben – Ezer Moldovan - 15 martie 2013;
* Parlamentul României, Senat – 4 aprilie 2013;
* Brașov, Consiliul Județean - 10 mai 2013;
* Parlamentul României, Camera Deputaților, Comisia pentru drepturile omului – 11 iunie 2013, cu participarea Oficiului Român pentru Adopții;
* Senatul României – 1 octombrie 2013, cu participarea reprezentanților Comisiilor parlamentare cu competențe în domeniu, ai Ministerului Muncii, Familiei, Protecției Sociale și Persoanelor Vârstnice, ONG-uri românești și străine, familii adoptive, copii și tineri dezinstituționalizați – victime ale Legii adopției în vigoare.